Word 'n veearts - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n veearts
'n Liefde vir diere is natuurlik die belangrikste aspek wanneer jy besluit om 'n veearts te word. Ander faktore wat jy ook moet oorweeg, is dat jy heel moontlik in die nag uitgeroep sal word, en dat jy met verskeie siektes en wonde te doen sal kry. Jy sal dus die diere se behoeftes voor jou eie moet stel. Empatie en geduld is ook belangrik, vir die pasiënt en sy eienaar.
'n Veearts sien egter nie altyd net na troeteldiere se gesondheid om nie. Veeartse kan spesialiseer in voëls, plaasdiere, beeste, wild, ens. Jy kan jouself dus volgens jou persoonlikheid bekwaam. Of jy 'n steriele praktyk in die stad verkies, of om daagliks in die veld te werk, hang van jou af.
Om 'n veearts te word, is akademies uitdagend. Die enigste tersiêre instelling in Suid-Afrika wat die BVSc-graad aanbied, is die universiteit van Pretoria se Fakulteit Veeartsenykunde. Dit is 'n sesjaarkursus, met die sesde jaar as 'n praktiese jaar.
Die minimum toelatingsvereistes is 'n Nasionale Senior Sertifikaat met die volgende vakke en vlakke van prestasie:
Engels Huistaal of Eerste Addisionele Taal: 60-69%
Fisiese Wetenskap: 60-69%
Aangesien slegs 'n bepaalde aantal studente per jaar toegelaat word, sal die bogenoemde prestasie nie verseker dat jy een van die gelukkige studente is wat toelating ontvang nie. Dit sal dus goed wees indien jy die hoogste moontlike persentasies kan behaal, en ook by projekte of veeartspraktyke betrokke kan raak of vrywillig kan uithelp terwyl jy nog op skool is.
As gevolg van die hoë druk waaronder studente verkeer, is dit belangrik dat jy geestelik gesond moet wees, of indien jy aan geestesongesteldheid ly, jy die nodige hulp en ondersteuning ontvang.
Veeartse in Suid-Afrika kan in verskeie sektore werk. Jy kan by 'n privaat praktyk gaan werk of jou eie praktyk oopmaak. Ander opsies is om in navorsing te werk of by opleiding betrokke te raak.
Openbare gesondheid is ook 'n opsie. Voedselsekerheid en die produksie van kos wat veilig is vir menslike verbruik is 'n kritieke veld waarin die veearts 'n belangrike rol speel. Veeartse maak seker dat die verwerking van melk en vleis higiënies plaasvind, hulle sien om na die diere op die plase, en maak seker dat siektes wat vanaf dier na mens oorgedra kan word, nie in die diere voorkom nie.
Veeartse kan ook laboratoriumwerk doen, by wildsbestuur betrokke raak, of by dierewelsyn betrokke raak.